Programiranje i isecanje SILVER kartice
Da bi emulacija GSM kartice bila moguća, potrebno je da SILVER karticu isprogramiramo odgovarajućim fajlovima i isečemo na veličinu GSM kartice (ako Vaš telefon koristi punu veličinu kartice, isecanje nije potrebno). Prvo podesite napon na ispravljaču na 12 V i prebacite programator u PIC mod (uključena samo žuta LED). Džamper J1 postavite u položaj "6 MHz", a zatim ubacite SILVER karticu u SMART konektor (KON3) tako da kontakti idu napred okrenuti na dole.
Ispravljač na 12 V | PIC mod | 6 MHz
Zatim startujte program "Master Burner" (MasterBurner.exe). Pre prvog korišćenja potrebno je podesiti COM port i programator; ovo se radi samo jednom, program pamti ova podešavanja. Možete da promenite i jezik na kome su ispisane opcije na "srpski" ili neki drugi koji Vam odgovara. Ovde ćemo raditi sa engleskim jezikom. Ako ste već jednom podesili opcije programa možete ovo podešavanje da preskočite i idete na postupak programiranja. Izaberite iz menija stavku "Options", a zatim "Setup".
Pojaviće se novi prozor u kome treba da odaberete odgovarajući COM port. U primeru ćemo da koristimo COM1. Zatim odaberite programator MasterCRD1. Kada ste to završili kliknite na "Save" kako bi ove opcije ostale memorisane.
Iz prozora za izbor kartice izaberite "PIC-Card2 [PIC16F876 + 24C64N]".
Sada treba da izaberete fajl kojim ćete isprogramirati kontroler. Fajlovi potrebni za emulaciju nalaze se na pratećem CD-u u direktorijumu \programi\sim_emu\. Postoje dve verzije, verzija 4.10 i verzija 5.00. Iako je verzija 5.00 novija, ispostavilo se da u nekim telefonima bolje radi verzija 4.10, pa je možda najbolje da probate obe verzije i vidite koja bolje radi u konkretnom slučaju. Verzija 4.10 takodje omogućava veći broj zapisa u imeniku, jer je verzija 5.00 nešto duža, pa je samim tim prostor za SMS i imenik manji. Optrimalni odnos SMS/ADN (ADN=imenik) za verziju 4.10 je 20/250, a za verziju 5.00 je 10/208. Naravno, možete da povećate broj SMS-a do 40 na račun smanjenja brojeva za imenik. U sledećoj fazi ovog uputstva (unos podataka u SILVER karticu) korišćena je verzija 4.10, pa je možda bolje da prvo pokušate sa njom. Kliknite na sliku žute fascikle pored koje je broj 1; otvoriće Vam se standardni prozor za izbor fajla. Za verziju 4.10 odaberite fajl "SIM_EMU_FL_4.10_ENG.hex", a za verziju 5.00 odaberite fajl "SEF50sEN.hex". Ovo su verzije sa menijem na engleskom jeziku; ako želite meni na nekom drugom jeziku, pogledajte raspoložive jezike na sajtu tvorca ovog softvera na adresi http://simemu.com. Kada odaberete fajl, u srednjem delu prozora programa videćete sadržaj fajla.
Ostalo je još da učitate fajl za eksterni EEPROM. Uradite to tako što kliknete na sliku žute fascikle pored koje je broj 3 i odaberete željeni fajl. Za verziju 4.10 odaberite fajl "SIM_EMU_EP_4.10.hex", a za verziju 5.00 odaberite fajl "SEE50s.hex".
Sada je sve spremno za početak programiranja. Kliknite na ikonu za programiranje (ruka koja piše po papiru).
Otvoriće se novi prozor sa porukom da prebacite programator u mod 2. Kod UNICARD-1 programatora to je PIC mod (uključena žuta LED), a pošto smo na samom početku postavili programator u PIC mod, kliknite na "OK".
Sada će programator da upiše loader u kontroler; u donjem delu ćete videti crveni progres bar, a LED2 će da treperi. Posle par sekundi, kada se to završi, pojaviće se prozor sa porukom da prebacite programator u mod 0. Kod UNICARD-1 programatora to je PHOENIX mod.
Pritiskanjem tastera TA1 prebacite programator u PHOENIX mod, kada treba da budu uključene i žuta i zelena LED. Zatim pritisnite OK u prozoru sa porukom da prebacite programator u mod 0. |
Sada se u karticu upisuje sadržaj u eksterni EEPROM. Dok to traje, u donjem delu ćete videti crveni progres bar, a LED2 će biti isključena. Kada se završi ta faza, ponovo će da se pojavi prozor sa porukom da programator prebacite u mod 2 (PIC mod kod UNICARD-1 programatora), da bi se ovoga puta u kontroler upisao željeni fajl.
Pritiskanjem tastera TA1 prebacite programator u PIC mod, kada treba da bude uključena samo žuta LED. Zatim pritisnite OK u prozoru sa porukom da prebacite programator u mod 2. |
Sada se u karticu upisuje željeni sadržaj za kontroler. Dok to traje, u donjem delu ćete videti crveni progres bar, a LED2 će da treperi. Kada se završi ta faza, čuće se karakterističan kratak zvučni signal (ako imate zvučnu karticu) i u samom dnu prozora programa "Master Burner" pisaće poruka "Card ready ...". Izvadite karticu iz programatora. U ovom trenutku možete da odspojite kabl za vezu sa PC računarom i konektor od ispravljača ako ne nameravate da koristite programator neko vreme. Još bolje je da napon na ispravljaču vratite na 6 V iz sledećeg razloga: samo za kartice sa PIC kontrolerom je potreban veći napon pri programiranju kontrolera. Ako pri programiranju kartice koja nije sa PIC kontrolerom greškom izaberete PIC mod i startujete programiranje, postoji verovatnoća da uništite karticu ako je napon postavljen na 12 V. Ako napon ostane na 12 V i pri programiranju kartica koje nisu sa PIC kontrolerom, a izaberete ispravan mod, ne možete da uništite karticu. Znači, bilo koja kartica će biti isprogramirana kako treba i neće biti uništena sa bilo kojim naponom ako izaberete odgovarajući mod, pa je nabolje da konsultujete ovo uputstvo ako niste sigurni šta treba da radite. Drugi razlog zašto je bolje da vratite napon na 6 V je što ćete time, ako ne isključite programator, da smanjite grejanje stabilizatora napona na programatoru. Pošto je kartica isprogramirana, potrebno je da je isečete na veličinu male GSM kartice (sem ako Vaš telefon koristi punu veličinu). To ćete najlakše uraditi ako postavite malu GSM karticu u originalnu plastiku (kao kod isčitavanja GSM kartice), položite je preko isprogramirane SILVER kartice i obeležite ivice nekim oštrim predmetom (npr. šilom).
Isecite skalperom po linijama koje ste dobili obeležavanjem, i zatim ivice isečene kartice obradite npr. finom šmirglom kako bi mogla lako da se ubaci u držač u telefonu.
Ovime je završena druga faza [NAZAD]